უესტმინსტერის ტერაქტი (2017)

უესტმინსტერის ტერაქტი — ტერორისტული თავდასხმა, რომელიც 2017 წლის 22 მარტს განხორციელდა ლონდონის ცენტრში, კერძოდ, უესტმინსტერის ხიდზე, ხიდის ქუჩასა და უესტმინსტერის სასახლის მიმდებარე ტერიტორიაზე. ტერორისტი, რომელიც ავტომობილით მოძრაობდა უესტმინსტერის ხიდზე ბიგ-ბენის მიმართულებით, ტროტუარზე მიმავალ ქვეითებს გამიზნულად დაეჯახა და გზა განაგრძო პარლამენტის შენობისკენ. სასახლის კარიბჭის მახლობლად მისი მანქანა ერთ-ერთ სვეტს შეეჯახა და კვამლი გაუშვა. ამ ტერორისტული აქტის შედეგად ოთხი ადამიანი დაიღუპა, ხოლო ორმოცდაათი გამვლელი დაშავდა. თავდამსხმელიც გარდაიცვალა ცეცხლსასროლი ჭრილობისგან.

2005 წლის 7 ივლისის ტერაქტის შემდეგ ეს იყო მეორე დიდი ტერორისტული თავდასხმა, რომელიც ლონდონში მოხდა.

 თავდასხმა 
2017 წლის 22 მარტს, ლონდონის დროით 14:40 საათზე, ნაცრისფერი Hyundai Tucson-ის მძღოლი, რომელიც 122 კმ/სთ სიჩქარით მოძრაობდა უესტმინსტერის ხიდზე, ქვეითად მოსიარულეებს (მათ შორის, პოლიციის ოფიცრებს) წინასწარი განზრახვით დაეჯახა. ერთ-ერთი დაზარალებული, პოლონელი ტურისტი ანდრეა კრისტეა (Andreea Cristea) მდინარე ტემზაში აღმოჩნდა. ჯერჯერობით დაუზუსტებელია, ქალი თავად გადაახტა უესტმინსტერის ხიდის ჯებირს თუ მანქანის დარტყმის შედეგად გადავარდა მდინარეში. იგი მძიმედ დაშავდა, მაგრამ მაშველებმა მალე ამოიყვანეს წყლიდან. ტერორისტის ავტომობილი პარლამენტის შენობისკენ განაგრძობდა სვლას და მძიმე დაზიანებებს აყენებდა ადამიანებს უესტმინსტერის ხიდის სამხრეთ მხარეზე. საბოლოოდ, ჰიუნდაი პარლამენტის ღობეს შეეჯახა სასახლის ჩრდილოეთით. შავტანსაცმლიანი თავდამსხმელი ავტომობილიდან გადმოვიდა, პარლამენტის მოედნის კუთხემდე მიირბინა და დაუბრკოლებლად გაიარა ღია კარიბჭე. ახალი სასახლის ეზოში მან დანით სასიკვდილოდ დაჭრა უიარაღო პოლიციის ოფიცერი, კით პალმერი (Keith Palmer), რომელიც ტერორისტის შეჩერებას შეეცადა. ამის საპასუხოდ, თავდამსხმელს სხვა პოლიციელმა ესროლა. ვარაუდობენ, რომ ეს იყო დიდი ბრიტანეთის თავდაცვის მინისტრის, მაიკლ ფელონის (Michael Fallon) ერთ-ერთი მცველი. თვითმხილველის მიერ მობილური ტელეფონით გადაღებულ ვიდეოში გარკვევით ისმის ორი გასროლის ხმა. ეს ტერორისტული შეტევა სულ 82 წამი გრძელდებოდა.

თავდამსხმელს სამედიცინო დახმარება ადგილზევე აღმოუჩინეს, მაგრამ იგი გულმკერდის არეში მიღებული ჭრილობის შედეგად გარდაიცვალა. 2017 წლის 22 მარტს ლონდონის ცენტრში მომხდარი თავდასხმა განახორციელა ინგლისში დაბადებულმა ხალიდ მასუდმა. ტერორისტის ვინაობა 24 მარტს განუცხადა საზოგადოებას პოლიციის კომისრის მოადგილის მოვალეობის შემსრულებელმა მარკ როულიმ.

უცნობია, ჰყავდა თუ არა ხალიდ მასუდს თანამზრახველები. თავდასხმასთან დაკავშირებით ათი ადამიანი დააკავეს. მათგან ერთ-ერთი ქალი გირაოს გადახდის შემდეგ გაათავისუფლეს. ამჟამად წინასწარპატიმრობაში რჩება ორი პიროვნება. დანარჩენებს თავდასხმასა და ხალიდ მასუდთან კავშირი არ დაუმტკიცდათ. ამიტომ ისინი პოლიციამ გაუშვა.
 რეაქციები 
 გაერთიანებული სამეფო 
  – თავდასხმის გამო შოტლანდიის პარლამენტმა დღის განრიგი შეაჩერა, მათ შორის, დებატები შოტლანდიის დამოუკიდებლობის რეფერენდუმის შესახებ.
  – შოტლანდიის მსგავსად, უელსის ეროვნულმა ასამბლეამაც შეაჩერა საქმიანობა.

 საერთაშორისო რეაქციები  
  – არგენტინის საგარეო საქმეთა სამინისტროს წარმომადგენელმა გაავრცელა განცხადება, რომელშიც დაგმო ლონდონში მომხდარი თავდასხმა, მხარდაჭერა გამოუცხადა ბრიტანელ ხალხს და თანაგრძნობა გამოუცხადა გარდაცვლილთა ოჯახებს.
  – პრემიერ-მინისტრმა მალკოლმ ტერნბულმა განაცხადა, რომ ის უთანაგრძნობდა ბრიტანელებს და გმობდა ტერორისტულ თავდასხმა. მან ასევე თქვა, რომ ლონდონის პარლამენტზე თავდასხმა ზოგადად დამოკრატიასა და თავისუფლებაზე თავდასხმაა.
  – პრემიერ-მინისტრმა მარკ რიუტემ განაცხადა, რომ ის შოკში ჩავარდა, როდესაც თავადასხმის შესახებ გაიგო. მან თქვა, რომ ბრიტანელებს შეუძლიათ ჰოლანდიელთა დახმარების იმედი ჰქონდეთ.
  – ამერიკის პრეზიდენტმა დონალდ ტრამპმა და ბრიტანეთის პრემიერ-მინისტრმა ტერეზა მეიმ ლონდონში განხორციელებულ თავდასხმის თაობაზე ტელეფონით ისაუბრესhttps://twitter.com/AFP/status/844605875465715712.
  – პრეზიდენტმა ფრანსუა ოლანდმა გამოაქვეყნა განცხადება, სადაც ის თქვა: „ტერორიზმი გავლენას ახდენს ყველა ჩვენგანზე. საფრანგეთმა იცის, თუ როგორ იტანჯება დღეს ბრიტანელი ხალხი“.
  – კანცლერმა ანგელა მერკელმა განაცხადა, რომ ის შეძრულია ლონდონში პოლიციასა და მშვიდობიან საზოგადოებაზე მომხდარი თავდასხმის გამო და სოლიდარობას უცხადებს გაერთიანებულ სამეფოს
  ევროპული საბჭო – პრეზიდენტმა დონალდ ტუსკმა ტვიტერის პირად გვერდზე დაწერა, რომ ევროპა გაერთიანებულ სამეფოს გვერდით დგას ტერორიზმის წინააღმდეგ და მზად არის, დაეხმაროს.

 სქოლიო 

კატეგორია:2017 წელი გაერთიანებულ სამეფოში
კატეგორია:2017 წლის თავდასხმები
კატეგორია:თავდასხმა საკანონმდებლო ხელისუფლებებზე
კატეგორია:დანაშაულებები 2017 წლის მარტში
კატეგორია:ტერორისტული ინციდენტები ლონდონში
კატეგორია:ტერორისტული ინციდენტები გაერთიანებულ სამეფოში